*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 30ής Ιουλίου 1990

περί της σύστασης ισομερούς επιτροπής πολιτικής αεροπορίας

(90/449/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,

Εκτιμώντας:

ότι οι αρχηγοί των κρατών ή των κυβερνήσεων υπογράμμισαν στη δήλωσή τους της 21ης Οκτωβρίου 1972, ότι η οικονομική ανάπτυξη πρέπει κατά προτεραιότητα, να επιτρέψει τη μείωση των ανισοτήτων όσον αφορά τις συνθήκες διαβίωσης και ότι ο στόχος αυτός θα έπρεπε να εκφραστεί με τη βελτίωση της ποιότητας ζωής, και την ανύψωση του βιοτικού επιπέδου·

ότι, στο πλαίσιο αυτό, θεώρησαν απαραίτητο να συμμετέχουν τόσο οι εργοδότες όσο και οι εργαζόμενοι ολοένα και περισσότερο στις οικονομικές αποφάσεις της Κοινότητας·

ότι, μεταξύ των ενεργειών προτεραιότητας, που περιέχονται στο «πρόγραμμα κοινωνικής δράσεως» της Κοινότητας, η Επιτροπή πρότεινε να προωθηθεί σε κοινοτικό επίπεδο ο διάλογος και η συνεργασία μεταξύ εργοδοτών και εργαζομένων·

ότι το Συμβούλιο, στο ψήφισμά του της 21ης Ιανουαρίου 1974 σχετικά με το πρόγραμμα της κοινωνικής δράσης (1), θεώρησε την αυξανόμενη συμμετοχή των κοινωνικών εταίρων στις οικονομικές και κοινωνικές αποφάσεις της Κοινότητας ως ένα από τα μέτρα προτεραιότητας που έπρεπε να ληφθούν·

ότι το Ευρωπαϊκό Κοινοβούλιο στο ψήφισμά του της 13ης Ιουνίου 1972 (2) ανέφερε ότι η συμμετοχή των κοινωνικών εταίρων στη διαμόρφωση της κοινοτικής πολιτικής πρέπει να επιτευχθεί κατά τη διάρκεια του πρώτου σταδίου της οικονομικής και νομισματικής ένωσης·

ότι η Οικονομική και Κοινωνική Επιτροπή στη γνώμη της της 24ης Νοεμβρίου 1971 διατύπωσε παρόμοια άποψη·

ότι, στα συμπεράσματά του της 22ας Ιουνίου 1984, όσον αφορά το μεσοπρόθεσμο πρόγραμμα κοινωνικής δράσης της Κοινότητας (3), το Συμβούλιο υπογραμμίζει ότι ο ευρωπαϊκός κοινωνικός διάλογος πρέπει να ενισχυθεί και οι διαδικασίες του πρέπει να προσαρμοστούν, ώστε η συμμετοχή των κοινωνικών εταίρων στις οικονομικές και κοινωνικές αποφάσεις της Κοινότητας να γίνει πιο αποτελεσματική·

ότι στο άρθρο 118 β της συνθήκης δηλώνεται ότι η Επιτροπή προσπαθεί να αναπτύξει μεταξύ των κοινωνικών εταίρων στο ευρωπαϊκό επίπεδο το διάλογο που θα μπορούσε να καταλήξει, εφόσον οι εν λόγω κοινωνικοί εταίροι το επιθυμούν, σε συμβατικές σχέσεις·

ότι πρέπει να αναγνωριστούν πλήρως οι στόχοι προτεραιότητας για τη βιομηχανία αερομεταφορών ώστε να φτάσει αυτή στα αναγκαία επίπεδα κόστους και παραγωγικότητας που θα της επιτρέψουν να εξασφαλίσει την οικονομική της βιωσιμότητα όχι μόνο στο πλαίσιο των μέτρων φιλελευθεροποίησης της ΕΟΚ αλλά επίσης στο παγκόσμιο ανταγωνιστικό περιβάλλον στον τομέα των διεθνών αερομεταφορών·

ότι πρέπει να αναγνωριστούν πλήρως το πολύπλοκο του τομέα των πολιτικών αερομεταφορών και οι αναγκαίες δραστηριότητες για να παραχθεί ένα φτηνό και ανταγωνιστικό προϊόν, οι οποίες ξεφεύγουν από τον άμεσο έλεγχο των επιχειρήσεων·

ότι είναι αναγκαίο να ληφθούν υπόψη οι κοινωνικές συνέπειες των οικονομικών πολιτικών στον τομέα της πολιτικής αεροπορίας·

ότι μια ισομερής επιτροπή παρά τη Επιτροπή είναι το κατάλληλο φόρουμ σε κοινοτικό επίπεδο για τα κοινωνικοοικονομικά συμφέροντα που εμπλέκονται, για να επιδιωχθούν οι οικονομικοί και οι ανταγωνιστικοί στόχοι της πολιτικής αεροπορίας καθώς και η βελτίωση των συνθηκών διαβίωσης και εργασίας,

ΑΠΟΦΑΣΙΖΕΙ:

Άρθρο 1

Συνιστάται ισομερής επιτροπή πολιτικής αεροπορίας, η οποία καλείται εφεξής «η επιτροπή».

Άρθρο 2

Η επιτροπή επικουρεί την Επιτροπή στην κατάρτιση και στην υλοποίηση της κοινοτικής πολιτικής που αποβλέπει:

- στην ενίσχυση της οικονομικής και της ανταγωνιστικής θέσης της κοινοτικής πολιτικής αεροπορίας τόσο μέσα στην Κοινότητα όσο και στο πλατύτερο διεθνές περιβάλλον,

- στη βελτίωση με τον τρόπο αυτό των συνθηκών διαβίωσης και εργασίας στον τομέα της πολιτικής αεροπορίας μέσα στο πλαίσιο των σχετικών άρθρων της συνθήκης.

Άρθρο 3

1. Για να επιτύχει τους στόχους που καθορίζονται στο άρθρο 2, η επιτροπή:

α) γνωμοδοτεί και υποβάλλει εκθέσεις στην Επιτροπή είτε αφού το ζητήσει η τελευταία είτε με δική της πρωτοβουλία

και

β) για τα ζητήματα που εμπίπτουν στην αρμοδιότητα των αερογραμμών, των οργανώσεων των αεροδρομίων και των ενώσεων των εργαζομένων, οι οποίες παρατίθενται στο άρθρο 4 παράγραφος 3:

- προάγει το διάλογο και τη συνεργασία,

- φροντίζει για την εκπόνηση μελετών,

- συμμετέχει σε συμπόσια και σεμινάρια.

2. Η επιτροπή ενημερώνει όλα τα ενδιαφερόμενα μέρη για τις δραστηριότητές της.

3. Όταν η Επιτροπή ζητεί τη γνώμη ή κάποια έκθεση της επιτροπής, σύμφωνα με την παράγραφο 1 στοιχείο α) μπορεί να ορίζει προθεσμία μέσα στην οποία πρέπει να διατυπώνεται η γνώμη αυτή ή μέσα στην οποία πρέπει να διαβιβάζεται η έκθεση.

Άρθρο 4

1. Η επιτροπή συντίθεται από 54 μέλη που είναι υπήκοοι των κρατών μελών.

2. Οι έδρες κατανέμονται ως εξής:

α) 27 στους εκπροσώπους των αερογραμμών και των οργανώσεων των αεροδρομίων·

β) 27 στους εκπροσώπους των ενώσεων των εργαζομένων.

3. Τα μέλη της επιτροπής διορίζονται από την Επιτροπή ως εξής:

α) 48 ύστερα από πρόταση των παρακάτω οργανώσεων των εργοδοτών και εργαζομένων στις αερογραμμές και στα αεροδρόμια:

1. Ενώσεις αερογραμμών και αεροδρομίων:

- Ένωση ευρωπαϊκών αερογραμμών (ΑΕΑ): 13 μέλη,

- Ευρωπαϊκή ένωση περιφερειακών αερογραμμών (ERA): τρία μέλη,

- Ένωση ανεξάρτητων αερομεταφορέων της Ευρωπαϊκής Κοινότητας ( ACE): τρία μέλη,

- Ένωση αερομεταφορέων τσάρτερ (ACCA): δύο μέλη,

- Διεθνής ένωση πολιτικών αεροδρομίων-Ευρώπη (ICAA): τρία μέλη.

2. Ενώσεις εργαζομένων:

- Επιτροπή του σωματείου των εργατών μεταφορών της Ευρωπαϊκής Κοινότητας: 24 μέλη·

β) έξι, απευθείας από την Επιτροπή ύστερα από διαβούλευση με τους φορείς που αναφέρονται στο στοιχείο α) από τις αντιπροσωπευτικές οργανώσεις των αερογραμμών και τις οργανώσεις των αεροδρομίων και τις ενώσεις των εργαζομένων. Αν επιβάλλεται, τα μέλη αυτά μπορεί να προέρχονται από άλλους φορείς εκτός από τους φορείς που αναφέρονται στο στοιχείο α) σημείο 2.

Άρθρο 5

1. Ορίζεται ένα αναπληρωματικό μέλος για κάθε μέλος της επιτροπής με τους ίδιους όρους που προβλέπονται στο άρθρο 4 παράγραφος 3.

2. Με την επιφύλαξη των διατάξεων του άρθρου 9, το αναπληρωματικό μέλος δεν συμμετέχει στις συνεδριάσεις της επιτροπής ή ομάδας εργασίας με την έννοια του άρθρου 9, ούτε λαμβάνει μέρος στις εργασίες τους παρά μόνο σε περίπτωση κωλύματος του μέλους που αναπληρώνει.

Άρθρο 6

1. Η διάρκεια της θητείας των τακτικών και αναπληρωματικών μελών της επιτροπής είναι τέσσερα έτη και είναι ανανεώσιμη.

2. Τα τακτικά και αναπληρωματικά μέλη των οποίων έχει λήξει η θητεία εξακολουθούν να ασκούν τα καθήκοντά τους μέχρι την αντικατάστασή τους ή την ανανέωση της θητείας τους.

3. Η θητεία τακτικού ή αναπληρωματικού μέλους λήγει πριν την παρέλευση της περιόδου των τεσσάρων ετών λόγω παραίτησης ή θανάτου ή αν η διοργάνωση που διόρισε το μέλος αυτό ζητήσει την αντικατάστασή του. Το μέλος αυτό αντικαθίσταται για τον υπόλοιπο χρόνο της θητείας σύμφωνα με τη διαδικασία που προβλέπεται στο άρθρο 4 παράγραφος 3.

4. Για τα καθήκοντα που ασκούνται δεν καταβάλλεται αμοιβή.

Άρθρο 7

1. Η επιτροπή εκλέγει, με πλειοψηφία δύο τρίτων των παρόντων μελών, από τα μέλη της έναν πρόεδρο και έναν αντιπρόεδρο των οποίων η θητεία είναι διετής. Ο πρόεδρος και ο αντιπρόεδρος επιλέγονται διαδοχικά από μία από τις δύο ομάδες ενώσεων που αναφέρονται στο άρθρο 4 παράγραφος 3.

2. α) ο πρόεδρος ή ο αντιπρόεδρος του οποίου έληξε η θητεία εξακολουθεί να ασκεί καθήκοντα μέχρι την αντικατάστασή του·

β) αν ο πρόεδρος ή ο αντιπρόεδρος παύσει να ασκεί καθήκοντα πριν από τη λήξη της θητείας του αντικαθίσταται για τον υπόλοιπο χρόνο της θητείας από πρόσωπο που διορίζεται σύμφωνα με τη διαδικασία που περιγράφεται στην παράγραφο 1 μετά από πρόταση της ομάδας στην οποία ανήκει η ένωση ή η οργάνωσή του.

Άρθρο 8

Η επιτροπή δημιουργεί προεδρείο επιφορτισμένο με τον προγραμματισμό και το συντονισμό των εργασιών της. Το προεδρείο αυτό αποτελείται από τον πρόεδρο, τον αντιπρόεδρο και τέσσερις επιπλέον εκπροσώπους καθεμιάς από τις δύο ομάδες που αναφέρονται στο άρθρο 4 παράγραφος 3 στοιχείο α). Άρθρο 9

Η επιτροπή ή το προεδρείο της μπορεί:

α) να δημιουργεί ομάδες εργασίας προκειμένου να διευκολύνει τις εργασίες της. Μπορεί να επιτρέπει σ' ένα μέλος να αντικατασταθεί από άλλο εκπρόσωπο της οργάνωσης ή της ένωσής του που αναφέρεται ονομαστικώς, στα πλαίσια της ομάδας εργασίας · ο εκπρόσωπος έχει στις συνεδριάσεις της ομάδας εργασίας τα ίδια δικαιώματα με το μέλος που αντικαθιστά·

β) να ζητά από την Επιτροπή να καλεί εμπειρογνώμονες προκειμένου να συμβάλουν σε συγκεκριμένες εργασίες.

Κάθε ομάδα μελών που αναφέρεται στο άρθρο 4 παράγραφος 3 μπορεί να συνοδεύεται από έναν ή περισσότερους εμπειρογνώμονες που έχουν ειδικές γνώσεις για τα θέματα που είναι εγγεγραμμένα στην ημερήσια διάταξη. Ο εμπειρογνώμονας συμμετέχει στη συνεδρίαση μόνο για το συγκεκριμένο θέμα για το οποίο απαιτείται η παρουσία του.

Άρθρο 10

Η επιτροπή συνεδριάζει ύστερα από πρόσκληση της γραμματείας της και αφού το ζητήσει η Επιτροπή, ύστερα από λήψη της γνώμης του προέδρου και του αντιπροέδρου. Η επιτροπή μπορεί να συνεδριάζει επίσης ύστερα από πρωτοβουλία του προεδρείου σε συμφωνία με την Επιτροπή και συγκαλούμενη από τη γραμματεία της. Η ημερήσια διάταξη για τις συνεδριάσεις θα περιέχει θέματα για τα οποία η Επιτροπή ζητά τη γνώμη της επιτροπής και θέματα για τα οποία έχει υπάρξει ομόφωνη συμφωνία του προεδρείου.

Οι συνεδριάσεις του προεδρείου ορίζονται από τη γραμματεία ύστερα από διαβούλευση με τον πρόεδρο και τον αντιπρόεδρο.

Άρθρο 11

1. Η γνώμη της επιτροπής είναι έγκυρη μόνο όταν στη συνεδρίασή της παρευρίσκονται τα δύο τρίτα των μελών της.

2. Η επιτροπή διαβιβάζει τη γνώμη της ή τις εκθέσεις της στην Επιτροπή. Αν για μια γνώμη ή έκθεση δεν υπάρχει ομοφωνία η επιτροπή διαβιβάζει τις διαφορετικές απόψεις που εκφράστηκαν στην Επιτροπή.

Άρθρο 12

1. Οι υπηρεσίες της Επιτροπής εξασφαλίζουν γραμματεία της επιτροπής, του προεδρείου και των ομάδων εργασίας.

2. Η Επιτροπή εξασφαλίζει ότι σε όλες τις συνεδριάσεις της επιτροπής, του προεδρείου και των ομάδων εργασίας παρίστανται εκπρόσωποί της του κατάλληλου βαθμού από τις σχετικές υπηρεσίες.

3. Εκπρόσωπος της γραμματείας κάθε οργάνωσης ή ένωσης που αναφέρεται στο άρθρο 4 παράγραφος 3 στοιχείο α) μπορεί να συμμετέχει ως παρατηρητής στις συνεδριάσεις της επιτροπής.

4. Η Επιτροπή σε συμφωνία με το προεδρείο μπορεί να καλέσει άλλες οργανώσεις εκτός από εκείνες που αναφέρονται στο άρθρο 4 παράγραφος 3 στοιχείο α) να πάρουν μέρος ως παρατηρητές κατά τις εργασίες της επιτροπής.

5. Οι οργανώσεις και οι ενώσεις που αναφέρονται στο άρθρο 4 παράγραφος 3 μπορούν να υποδείξουν 2 παρατηρητές το μέγιστο, υπηκόους άλλων ευρωπαϊκών χωρών εκτός από τα κράτη μέλη των Ευρωπαϊκών Κοινοτήτων.

Άρθρο 13

Με την επιφύλαξη των διατάξεων του άρθρου 214 της συνθήκης ΕΟΚ, οι συμμετέχοντες υποχρεούνται κάθε φορά που η Επιτροπή τους πληροφορεί ότι η γνώμη που ζητείται αφορά θέμα με εμπιστευτικό χαρακτήρα, να μη διαδίδουν τις πληροφορίες που έχουν λάβει στα πλαίσια των εργασιών της επιτροπής, των ομάδων εργασίας ή του προεδρείου.

Άρθρο 14

Η Επιτροπή αφού ακούσει τις απόψεις της επιτροπής μπορεί να αναθεωρήσει το παρόν καταστατικό σε συνάρτηση με την εμπειρία που θα έχει αποκτηθεί.

Η παρούσα απόφαση αρχίζει να εφαρμόζεται την 1η Αυγούστου 1990.

Βρυξέλλες, 30 Ιουλίου 1990.

Για την Επιτροπή

Βάσω ΠΑΠΑΝΔΡΕΟΥ

Μέλος της Επιτροπής

(1) ΕΕ αριθ. C 13 της 12. 2. 1974, σ. 1.

(2) ΕΕ αριθ. C 70 της 1. 7. 1972, σ. 11.

(3) ΕΕ αριθ. C 175 της 4. 7. 1984, σ. 1.